Ερωτηθείς για τις νέες αντιδράσεις των καναλαρχών για τον αριθμό των αδειών και την τιμή εκκίνησης, ο υπουργός σχολιάζει ότι κατάλαβαν άπαντες ότι το θέμα τους δεν ήταν η διεξαγωγή του διαγωνισμού από το ΕΣΡ ή η προστασία των θέσεων εργασίας, αλλά ότι δεν θέλουν να πληρώσουν για άδειες και να ανοίξει το παιχνίδι.



Ο υπουργός, καλεί μάλιστα την αξιωματική αντιπολίτευση ΝΔ «να σταματήσει να κρύβεται» και της θέτει μια «απλή ερώτηση»: «Έχει ψηφίσει την ουσία του περιβόητου πια Ν.4339/15 (νόμος Παππά), για τις άδειες. Ερωτάται λοιπόν. Πρέπει να εφαρμοστούν το Σύνταγμα, ο νόμος και η απόφαση του ΕΣΡ;».



«Η ΝΔ βρίθει από fake news»



Ο Παππάς μεταξύ άλλων ανέφερε ότι έχει καταρρεύσει το αφήγημα της Ν.Δ. για «αριστερή παρένθεση», και πως τώρα θα κάνει συνέδριο για να συζητήσει το πρόγραμμα «που ανακοίνωσε ήδη». Αναφέρει ότι η επιλογή της ηγετικής ομάδας του Μητσοτάκη είναι «το “success story Σαμαρά” και η νοσταλγία για την περίοδο 2012-2015».



«Αυτή την επιλογή υπηρετούν εξέχοντα μέλη της ακροδεξιάς, τα οποία βρίσκονται στη διοίκηση της ΝΔ και διαμορφώνουν τη στρατηγική, την τακτική, αλλά και τις καθημερινές ανακοινώσεις της ΝΔ, οι οποίες βρίθουν από fake news» προσθέτει.



Σε λίγες μέρες τα μέτρα διανομής του υπερπλεονάσματος



Σχετικά με τις δηλώσεις του Γερούν Ντέισελμπλουμ ότι οι εκλογές πρέπει να γίνουν το 2019, ο Παππάς σχολιάζει ότι ο Ντάισελμπλουμ είπε αυτό που σκέφτονται πάρα πολλοί στην Ευρώπη: «ότι η χώρα πάει καλύτερα, ότι η κυβέρνηση τα καταφέρνει» και οι εταίροι αντιλαμβάνονται την προσπάθεια που κάνει η κυβέρνηση. Τόνισε ότι δεν άλλαξε ο ΣΥΡΙΖΑ, αλλά ότι «αυτή που άλλαξε είναι η Ν.Δ., η οποία έστησε την αντιπολιτευτική της στρατηγική πάνω στις έξωθεν παρεμβάσεις».



Ανέφερε επίσης ότι η «κυβέρνηση μας δεν θέτει ζήτημα περί παρουσίας ή όχι του ΔΝΤ στο πρόγραμμα. Αυτό που ζητά είναι να τηρηθούν πλήρως τα συμφωνηθέντα από κάθε πλευρά», για να σημειώσει ότι «καθώς η Ελλάδα πράττει ξεκάθαρα το χρέος της, τώρα είναι η σειρά των εταίρων».



«Είμαστε λίγες μέρες πριν ανακοινωθούν τα θετικά μέτρα διανομής του υπερπλεονάσματος για δεύτερη χρονιά. Πέρυσι, η αντιπολίτευση τα καταψήφισε. Ήταν πραγματικά ντροπή. Η Ν.Δ. οφείλει αυτή τη φορά να τα ψηφίσει. Να έχει το θάρρος να παραδεχθεί ότι τα πράγματα βελτιώνονται» τονίζει.